Forslag til EUROPA-PARLAMENTETS OG RÅDETS DIREKTIV om ændring af Europa-Parlamentets og Rådets direktiv 2003/54/EF for så vidt angår anvendelsen af visse bestemmelser i Estland

(forelagt af Kommissionen)

BEGRUNDELSE

Estland har under tiltrædelsesforhandlingerne fremhævet særlige forhold for dennes elsektor for at få tilkendt en overgangsperiode med hensyn til anvendelsen af Europa-Parlamentets og Rådets direktiv 96/92/EF om fælles regler for det indre marked for elektricitet.

Der er indrømmet en overgangsperiode frem til den 31. december 2008, jf. bilag IV til tiltrædelsesakten, med hensyn til anvendelsen af artikel 19, stk. 2, i direktiv 96/92/EF af 19. december 1996 - denne artikel omhandler en gradvis åbning af markedet.

Desuden indvilligede Rådet i at tage den særlige situation op til fornyet overvejelse efter den ovennævnte periode og anerkendte eksplicit dette i erklæring 8. vedlagt tiltrædelsestraktaten.

I denne erklæring "anerkender EU i denne henseende den særlige situation i forbindelse med omstruktureringen af olieskifersektoren, som kræver en særlig indsats indtil udgangen af 2012".

Estland forpligtede sig for sin del til at gennemføre en gradvis åbning af elsektoren for erhvervskunder indtil den dato.

Efter undertegnelsen af tiltrædelsestraktaten den 16. april 2003 er der foretaget væsentlige ændringer af den gældende ret. Europa-Parlamentets og Rådets direktiv 2003/54/EF, der blev vedtaget den 26. juni 2003 og finder anvendelse fra den 1. juli 2004, har bl.a. som mål at fremskynde åbningen af markedet for elektricitet.

Ifølge artikel 21, stk. 1, litra b), i det nye direktiv åbnes markedet den 1. juli 2004 for alle erhvervskunder for at nå frem til en åbning af markedet for alle kunder, jf. artikel 21, stk. 1, litra c), den 1. juli 2007.

I denne nye situation forelagde Estland med brev af 17. september 2003 en første formel anmodning om tilpasning på grundlag af artikel 57 i tiltrædelsestraktaten, som omfatter dels den tilkendte undtagelsesbestemmelse, der må tilpasses for at dække det nye direktiv, og dels en anden anmodning om en overgangsperiode, der tilsigter ikke at anvende artikel 21, litra b), om åbning af markedet for erhvervskunder i direktiv 2003/54/EF mellem den 1. januar 2009 og den 31. december 2012.

Disse to anmodninger støttes af en troværdig plan for omstrukturering af olieskifersektoren frem til den 31. december 2012.

På opfordring af Europa-Kommissionen meddelte Estland i et supplerende brev af 5. december 2003, at landet påregner at åbne markedet for alle kunder, som det er fastsat i artikel 21, stk. 1, litra c), den 31. december 2015.

I betragtning af disse to anmodninger foretog Kommissionen en supplerende evaluering af de kriterier, som blev fastlagt i tiltrædelsesstrategien.

Olieskifer udgør Estlands eneste indenlandske energikilde, og den nationale produktion udgør næsten 84 % af verdens produktion. 90 % af elproduktionen i Estland produceres med dette faste brændsel. Området er derfor af strategisk betydning for Estlands forsyningssikkerhed.

Sektoren har imidlertid behov for en omfattende reform med henblik på at øge effektiviteten, og dette arbejde er allerede påbegyndt.

Der er behov for investeringer på 455 mio. EUR frem til 2015, bl.a. for at bringe produktionsenhederne i overensstemmelse med Fællesskabets miljøkrav og modernisere produktionsanlæggene ved Narva.

Der må skabes garanti for de hidtil foretagne og planlagte investeringer i olieskifersektoren i en periode, som strækker sig ud over 2008, og dette er kun muligt med en gradvis indførelse af konkurrence.

Kommissionen er af den opfattelse, at en udskydelse af tilkendelsen af en undtagelses bestemmelse for perioden 2008-2012 i alvorlig grad ville påvirke investeringssikkerheden i produktionsanlæggene, hvilket ville svække Estlands forsyningssikkerhed og ikke gøre det muligt at afhjælpe de alvorlige miljøproblemer, som skabes af disse anlæg. Desuden må der med egnede ledsageforanstaltninger tages sociale hensyn i Narva-regionen.

Det er dog nødvendigt fortsat at overvåge udviklingen på det estiske marked.

Markedsåbningen siden den 1. juli 1999 er på 10 %. Estlands marked kunne åbnes 35 % frem til den 31. december 2008 og være åbnet fuldstændigt den 31. december 2012, hvilket ville indebære en fremskyndelse af Estlands planer (77 % pr. 31. december 2012).

Situationen kunne ændre sig, bl.a. hvad angår selskabernes ejerforhold i regionen. De nuværende selskaber er små, og de kunne forsøge at styrke sig selv og deres markedsposition ved at etablere et strategisk partnerskab.

Derfor finder Kommissionen det ikke hensigtsmæssigt at indrømme undtagelsesbestemmelsen frem til den 31. december 2015, men den foreslår i stedet en undtagelsesbestemmelse frem til udgangen af 2012, hvilket ville sikre de førnævnte mål under iagttagelse af Unionens interesse i at skabe et indre marked i denne region af Unionen.

Europa-Parlamentet og Rådet opfordres til at vedtage dette forslag fra Kommissionen.

2004/0110 (COD)

Forslag til EUROPA-PARLAMENTETS OG RÅDETS DIREKTIV om ændring af Europa-Parlamentets og Rådets direktiv 2003/54/EF for så vidt angår anvendelsen af visse bestemmelser i Estland

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 47, stk. 2, artikel 55 og artikel 95,

under henvisning til forslag fra Kommissionen [1],

[1] EFT C

under henvisning til udtalelse fra Det Europæiske Økonomiske og Sociale Udvalg [2],

[2] EFT C

efter høring af Regionsudvalget,

i henhold til fremgangsmåden i traktatens artikel 251 [3], og

[3] EFT C

ud fra følgende betragtninger:

(1) Estland har under tiltrædelsesforhandlingerne fremhævet særlige forhold for dennes elsektor for at få tilkendt en overgangsperiode i forbindelse med anvendelsen af Europa-Parlamentets og Rådets direktiv 96/92/EF om fælles regler for det indre marked for elektricitet [4].

[4] EFT L 27 af 30.1.1997, s. 20.

(2) I bilag IV til tiltrædelsesakten blev der indrømmet en overgangsperiode frem til den 31. december 2008 med hensyn til anvendelsen af artikel 19, stk. 2, i direktiv 96/92/EF af 19. december 1996 - denne artikel omhandler en gradvis åbning af markedet.

(3) I erklæring 8. vedlagt tiltrædelsestraktaten anerkendtes det, at den særlige situation for reformen af Estlands olieskifersektor ville kræve en særlig indsats indtil udgangen af 2012.

(4) Efter undertegnelsen af tiltrædelsestraktaten er direktiv 96/92/EF erstattet af Europa-Parlamentets og Rådets direktiv 2003/54/EF af 26. juni 2003 om fælles regler for det indre marked for elektricitet [5], der skal gennemføres senest den 1. juli 2004, og målet med artikel 21 heri er bl.a. at fremskynde åbningen af markedet for elektricitet.

[5] EFT L 176 af 15.7.2003, s. 37.

(5) Den 17. september 2003 forelagde Estland en anmodning, der tilsigter ikke at anvende artikel 21, stk. 1, litra b), i direktiv 2003/54/EF, om åbning af markedet for erhvervskunder frem til den 31. december 2012. I et supplerende brev af 5. december 2003 meddelte Estland, at landet påregner at åbne markedet for alle kunder, som det er fastsat i artikel 21, stk. 1, litra c), den 31. december 2015.

(6) Estlands anmodning støttes af en troværdig plan for omstrukturering af olieskifersektoren frem til den 31. december 2012.

(7) Olieskifer udgør Estlands eneste indenlandske energikilde, og den nationale produktion udgør næsten 84 % af verdens produktion. 90 % af elproduktionen i Estland produceres med dette faste brændsel. Området er derfor af strategisk betydning for Estlands forsyningssikkerhed.

(8) Tilkendelsen af en undtagelsesbestemmelse for perioden 2009-2012 vil garantere sikkerheden af investeringer i produktionsanlæggene og Estlands forsyningssikkerhed, og samtidig gøres det muligt at afhjælpe de alvorlige miljøproblemer, som skabes af disse anlæg.

(9) Estlands anmodning bør imødekommes, og direktiv 2003/54/EF bør ændres i overensstemmelse hermed -

UDSTEDT FØLGENDE DIREKTIV:

Artikel 1

I artikel 26 i direktiv 2003/54/EF indsættes som stk. 3:

"3. Estland tilkendes en midlertidig undtagelsesbestemmelse med hensyn til anvendelsen af artikel 21, stk. 1, litra b) og c) indtil den 31. december 2012. Estland træffer de fornødne foranstaltninger for at åbne sit marked for elektricitet. Denne åbning foretages gradvist i løbet af referenceperioden med henblik på et fuldstændigt åbent marked den 1. januar 2013. Pr. 1. januar 2009 skal markedsåbningen som minimum udgøre 35 % af forbruget. Estland meddeler hvert år Kommissionen de forbrugstærskler, der gør, at en endelig forbruger kan komme i betragtning."

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. juli 2004. De meddeler straks Kommissionen teksten til disse bestemmelser.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft dagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand